ORDE do 29 de xullo de 2011 pola que se modifica a do 12 de agosto de 2010, pola que se establecen o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial.
Consellería de Educación e Ordenación Universitaria — III. Outras disposicións — 09/08/2011

A Orde do 12 de agosto de 2010 estableceu o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial vixente na actualidade, un catálogo que pretendeu un compromiso coa atención especializada, a atención á diversidade e ás necesidades educativas específicas.
Xorde a necesidade, na actualidade, de revisar a oferta dalgúns centros e adaptala ás exixencias duns cadros de persoal que incidan na calidade da educación.
De acordo co Decreto 332/2009, do 11 de xuño, que establece a competencia da Consellería de Educación e Ordenación Universitaria en materia de planificación, regulación e administración do ensino regrado en toda a súa extensión, por proposta da Dirección Xeral de Centros e Recursos Humanos,
Primeiro. Modificar a Orde do 12 de agosto de 2010, pola que se establecen o número de unidades e os postos de traballo docentes dos centros públicos dependentes desta consellería nos niveis de educación infantil, primaria e educación especial, actualizando os correspondentes aos centros educativos que se detallan nos anexos da presente orde.
Segundo. Aos centros que, como consecuencia das modificacións que se sinalan no punto anterior incrementen o número de postos de traballo aplicaráselles o establecido na Orde do 30 de marzo de 1992 pola que se regula a mobilidade dos funcionarios e das funcionarias pertencentes ao corpo de mestres/as nos propios centros por incremento de postos de traballo.
Estes novos postos poderaos solicitar o profesorado con destino definitivo no centro que conte coa oportuna habilitación e accedese a este por concursos anteriores ao convocado no curso 1990/1991, sempre que non acadase novo posto de traballo nel como consecuencia doutros procesos de adscrición ou de mobilidade no propio centro; non obstante o anterior, poderaos solicitar o profesorado que, estando en posesión da correspondente habilitación, estea adscrito a postos de traballo que se vexan afectados por diminución nun número máximo igual á redución de postos.
Terceiro. Así mesmo, aplicarase o Decreto 140/2006, do 31 de agosto, polo que se determinan os criterios de perda do destino definitivo polas funcionarias e funcionarios docentes que prestan servizos nos centros educativos que imparten ensinanzas distintas das universitarias e o cómputo da antigüidade no centro en función das causas de acceso a el.
Cuarto. Os procesos de mobilidade regulados na Orde do 30 de marzo de 1992 que se produzan como consecuencia desta orde, desenvolveranse durante o mes de setembro do ano de aplicación do catálogo, e terán efectos do 1 de setembro correspondente.
Disposición derradeira única.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 29 de xullo de 2011.